# Indhold

Indhold 1

VM Halvmaraton: En stor sejr for dansk atletik 1

Børnetrænerkurser – reminder 2

Elitekonference – tilmeldingsfrist 5. april 2

Sidste frist for Alletiders Atletikskole 3

Women in World Athletics 3

Paralympic Day Special 3

Velkommen til nye klubber 4

# VM Halvmaraton: En stor sejr for dansk atletik

Et par dage efter det netop afviklede VM Halvmaraton i København tikkede en mail fra et stabsmedlem i IAAF ind hos DAF:

"…. every once in a while, an event sticks in your mind and in your heart and this was one of them."

Ordene beskriver meget godt den følelse DAF som organisation står tilbage med efter VM.

Der er gået 18 år siden DAF senest var værter for et VM, og opgaven med dette VM var enorm: For første gang nogensinde skulle et VM kombineres med et enormt motionsløb med start og mål i centrum af en storby.

Men det gik! Løbet resulterede i verdens hurtigste tid i år, fornemme præstationer af de danske hold, 27.000 fuldførende motionsløbere og 200.000 tilskuere langs ruten var det synlige resultat på en dag, hvor fire års forberedelser i DAF kulminerede med en folkefest, som de færreste havde forudset.

Når vi nærmer os tiden for beretninger, vil VM Halvmaraton og resultatet af dette enorme fokus blive beskrevet i detaljer. Her og nu skal der blot rettes en tak til den store opbakning fra forbundets medlemsforeninger, som støttede med rigtigt mange frivillige. Uden jer var det ikke gået. Rigtigt mange af jer havde endog talrige løbere med i feltet. Flot af jer! Flot af dansk atletik!

Tillykke til os alle med et VM, som vil blive husket både herhjemme og udenlands.

# Børnetrænerkurser – reminder

Sidste tilmeldingsfrist til DAF’s nye Børnetræneruddannelse nærmer sig! Mange klubber har tilmeldt sine børnetrænere til de forskellige forårskurser, men der er stadig ledige pladser. Sidste tilmeldingsdag er den 11. April. Se mere her: [Børnetræner](http://www.dansk-atletik.dk/da/Kurser/Kurser/2014/04/~/media/DAF/Invitationer/2014/02/Invitation%20Brne%206-9%20ar.ashx).

Læs mere om de forskellige nye træneruddannelser og se indbydelser med tilmeldingsinfo mv. på DAF hjemmeside under [kurser](http://www.dansk-atletik.dk/Kurser/Kurser.aspx). For yderligere information kontakt Leif Dahlberg leif@dansk-atletik.dk / 2445 7191.

# Elitekonference – tilmeldingsfrist 5. april

Dansk Atletik Forbund afholder den 11. maj elitekonference i Odense. Konferencen er første skridt i den videre udvikling af forbundets elitearbejde, og dagens drøftelser vil bl.a. indgå i den videre proces med forberedelse af såvel årsmødebeslutninger som fornyelse af samarbejdet med Team Danmark. Vi opfordrer alle foreninger med eliteaktiviteter til at møde frem. Tilmeld jer senest 5. april til daf@dansk-atletik.dk

Den 11. maj 2014, kl. 9-17 på Hotel Scandic, Hvidkærvej 25, 5250 Odense. Se invitation [HER](http://www.dansk-atletik.dk/da/Nyheder/2014/04/~/media/DAF/Diverse_invitationer/Bilag%204%20Elitekonference%202014.ashx).

# Sidste frist for Alletiders Atletikskole

Rigtig mange klubber har allerede meldt sig som arrangører af Alletiders Atletikskoler, men det skal ikke afholde netop DIN klub for at være med. Vi har udvidet tilmeldingsfristen til mandag 7. april så skynd jer at lade os høre, hvis der skal atletikskole til din by! Kontakt: morten@dansk-atletik.dk / 4326 2306.

# Women in World Athletics

European Athletics afholder 4.-7. april Women in World Athletics Seminar i Kenilworth, Storbritannien. DAF er repræsenteret ved seminaret med deltagelse af hhv. Nanna Brandt, FIF og Charlotte Beiter Bomme, Sparta/fmd.BU. Seminaret afholdes for anden gang og har som målsætning at øge deltagelsen af kvindelige ledere og officials i europæisk atletik. Se mere på [European Athletics](http://www.european-athletics.org/athletics-community/women-leaders/news/article%3Dsecond-annual-women-world-athletics-takes-place-this-weekend.html).

# Paralympic Day Special

**Kender du et ungt menneske med udviklingshandicap, som har et særligt talent for atletik**

**– så er det nu du skal læse videre!**

DHIF har – i samarbejde med Dansk Atletik Forbund - sat sig for at finde unge talenter og hjælpe dem videre med en seriøs idrætskarriere. Internationalt er der nemlig sket det meget positive, at atleter med udviklingshandicap igen har fået adgang til det allerstørste inden for handicapidrætten – De Paralympiske Lege. Foreløbig begrænser det sig til udvalgte discipliner (mellem og langdistance løb, længdespring og kuglestød) i **atletik**, svømning samt bordtennis. Døren er åbnet på klem, og det vil DHIF bruge som afsætsplanke for en målrettet indsats for atleter med udviklingshandicap, som har lysten, talentet og ambitionerne om at dyrke sport på eliteniveau. Der er naturligvis ingen garanti for at det – trods talent og ambitioner - rækker helt til Paralympisk deltagelse, men så kan der være andre store sportsoplevelser i vente – f.eks. indenfor Special Olympics.

Vi har en tro på, at nogle allerede er godt i gang, og den første vigtige øvelse er at komme i kontakt med disse atleter. Nogle få har vi kontakt med gennem DHIF´s klubber, men endnu oftere foregår aktiviteterne ude i ganske almindelige idrætsforeninger. Det er her, at du som kontaktperson kan blive et vigtig bindeled ved at formidle følgende informationer og skabe interesse.

Lørdag den 21. juni afholder DHIF ”Paralympic Day Special” for talentfulde atleter med udviklingshandicap. Det foregår fra kl. 10-16 i Odense på Syddansk Universitets idrætsanlæg, hvor der vil være mulighed for at vise/teste sine evner i **atletik**, svømning og bordtennis. Atleterne kan være fra 8-10 år og op til slut i 20´erne. Der vil være landstrænere og konsulenter tilstede, som kan vurdere og rådgive de fremmødte atleter, og vi vil også vurdere om deltagerne lever op til de mindstehandicap som den Internationale Paralympiske Komite har besluttet for denne målgruppe.

Kender du en atlet, som du kan anbefale til ”Paralympic Day Special” , så hører vi meget gerne fra dig, så vi kan sende en invitation. Du kan også printe vedhæftede invitation til uddeling.

Ring eller sms 4015 7660 eller e-mail til jhv@dhif.dk for tilmelding (senest 6/6) eller spørgsmål.

De venligste hilsener

Jesper Hviid, DHIF Idrætskonsulent, Paralympic Day Special

# Velkommen til nye klubber

Vi kan byde velkommen til den senest indmeldte klub i Dansk Atletik Forbund:

Frederikshavn Kommunes Idrætsklub

Orienteringsklubben Øst Birkerød

- velkommen, vi håber at I får megen glæde af jeres DAF medlemskab.